  Майя Бывальцева Удмуртиысь устооссэ дышетӥсьёсты Операя но балетъя кун театрын ӟечкылазы. Ужрад ортчиз Дышетӥсьёслэн нуналзы азьын, 30-тӥ куарусёнэ, ивортэ «Удмуртия» агентстволэн корреспондентэз. Отчы вуизы быдэс элькунысь школаосысь дышетӥсьёс но ватсаса тодон-валанъёс сётӥсьёс. «Удмурт Элькун дышетон ужын умой инты басьтэ. Кылем арын ми 500 отличникъёсты-медалистъёсты поттӥмы, Удмуртилэн тӧроезлэсь стипендизэ тырыса, тыршимы, тросэз татчы мед кылёзы но элькунмы понна мед ужалозы шуыса. Трос тодметъёсъя огъян кун экзаменъёсын люкам шоро-куспо баллъя ми устоосыз. Со лыдпусъёс, нош соос сьӧрын — тӥлям котькуд нунал ужамды… Со понна тӥледлы бадӟым тау карем потэ!», — вазиськиз дышетӥсьёслы Удмуртиысь кивалтэтлэн тӧроез Виктор Савельев. Та нуналэ дышетӥсьёслы дано нимъёс сётӥзы: «Удмурт Элькунысь калык дышетӥсь» (сое басьтӥз 56 номеро гимназиысь химияя дышетӥсь Полина Мартынова) но «Удмурт Элькунысь дышетон удысысь дано ужась» (пусъемын Кизнер, Вавож, Якшур-Бодья, Глаз но мукет ёросъёсысь дышетӥсьёс). Со сяна, элькунысь кӧня ке школаослы спорт тӥрлык басьтыны сертификатъёс сётӥзы. «Быдэс ар ӵоже ми ГТО огъетэз улонэ пыӵатонлы сӥзем спортъя пӧртэм ужрадъёс ортчытӥмы: классной часъёс, ӵошатсконъёс, шудонъёс», — вераз иворъёсъя «Удмуртия» агентстволэн корреспондентэзлы Кизнерысь 2 номеро шор ёзо школалэн кивалтӥсез Наталья Гребёнкина. Тегъёс: Дышетон Ижкар ВикторСавельев Удмуртия дышетӥсьёс праздникъёс  